述懷送張總之
作者：歐陽修
朝代：宋

paragraphs: 鬰鬰河堤綠樹平，送君困得到東城。
落花已盡鸎猶囀，垂柳初長蟬欲鳴。
去年送客亦曾到，正值楊花亂芳草。
人心不復故時歡，景物自隨時節好。
感今懷昔復傷離，一別相逢知幾時。
莫辭今日一罇酒，明日思君難重持。
東吳山水天下秀，羨君輕舟片帆逗。
江城月下夜聞歌，淮浦山前朝放溜。
樂哉此行時未晚，萬壑千巖不知遠。
可憐病客厭京塵，寂寞淹留已再春。
扁舟待得東南下，猶更河橋送幾人。